Bejaardes lê dag lank vasgebind ná wrede kleinhoewe-aanvalArgieffoto: Reint Dykema Konst. Mosili Ntsika, polisiewoordvoerder, het gesê die Conrad Groenewald (78) en Conrad Bezuidenhout (66) is Woensdagaand deur twee aanvallers op ŉ kleinhoewe ongeveer 6 km buite Jacobsdal oorval. “Die mans is met voorwerpe oor die kop geslaan en het ernstige kopbeserings opgedoen,” het Ntsika gesê. “Die aanvallers het met ŉ wit 1400 Nissan-bakkie, ŉ vuurwapen en gereedskap op die vlug geslaan.” Een van die mans kon uiteindelik teen Donderdag 16:00 daarin slaag om hom los te wikkel en hulp te ontbied. Volgens Chitra Bodasing, woordvoerder van ER24, is Bezuidenhout en Groenewald na die Kimberley- provinsiale hospitaal gehaas. “Ons weet nog nie presies wat gebeur het nie, want toe die ondersoekspan die mans in die hospitaal besoek het, kon hulle nie praat nie. Hulle was regtig in ŉ baie slegte toestand, want hulle het baie bloed verloor,” het Ntsika gesê. Volgens Gerrie Botha, veiligheidsrisiko-analis by Vrystaat Landbou, woon slegs een van die mans op die kleinhoewe. Die ander man was vermoedelik ŉ vriend wat die aand oorgeslaap het. Ntsika het gesê ‘n saak van huisbraak, aanranding en diefstal word ondersoek. Die bakkie is Donderdagaand naby Modderrivier gevind, maar geen verdagtes is nog in hegtenis geneem nie.